ביולי 2014, עם סיום מבצע "שובו אחים" ובעקבות ירי רקטות תלול מסלול מתמשך על יישובי הדרום פתח צה"ל במבצע "שינוי מסלול" אשר בהמשך התפתח למבצע צוק איתן. בית הספר לניוד מבצעי השתתף במבצע במספר משימות: מחפ"קים ופינוי פצועים ועד לניוד כוחות וצוותים ייעודיים וחבירה ליחידות מובחרות אחרות.
מבצע שובר גלים.
מבצע שובר גלים הוא מבצע צבאי ביהודה ושומרון שהחל ב־31 במרץ 2022, לאחר שורה של פיגועים שביצעו מחבלים פלסטינים וערבים-ישראליים בשטחי ישראל. היחידה לקחה חלק נרחב במבצעים ביחד עם יחידות מיוחדות אחרות.
יחידת הניוד
יחידת הניוד (יחידה 5515) היא יחידה מיוחדת בצה"ל, תחת חטיבת המילואים עוצבת חיצי האש באוגדת עוצבת האש, שייעודה הוא ביצוע משימות ניוד מבצעי מיוחד בשגרה ובחירום באמצעות כלי רכב גלגליים בעומק ובחזית. כלל חיילי ומפקדי יחידת הניוד בעבר ובהווה הם לוחמים שצמחו ביחידות הקומנדו של אוגדה 98 וביחידות מיוחדות אחרות בצה"ל, המתמחים בנהיגת שטח בתנאים מורכבים בשטח האויב.
יחידת הניוד מורכבת מפלגה מבצעית, פלגת הכשרות, פלגת פיתוח ופלגת מילואים. ליחידה הוענקו שני צל"שים יחידתיים – אחד על מבצע חומת מגן, והשני על מלחמת לבנון השנייה, ונבחרה פעמיים כיחידה מצטיינת מטעם נשיא המדינה.
היסטוריה.
בשנת 1988 הוחלט בצה"ל להקים בחטיבת עוצבת חצי האש יחידה שתתמחה בנהיגה מבצעית ופיתוח מקצועי של נהיגת לילה והגעה ליעדים מרוחקים מגבול המדינה באופן מדויק ומהיר, כפי שהיה נהוג ביחידות מובחרות ומיוחדות אחרות בצה"ל ובצבאות זרים העוסקות באיסוף מודיעין ובסימון מטרות בעומק שטח האויב. בשנת 1988 הוקמה יחידת הניוד ובין מייסדיה נמנים רונן לין, ערן אלון ודודו אשבל (מפקדה הראשון). אותם החליף ב-1997 רותם שני. קצין הסדרות ביחידת מגלן ומקים יחידת הסיור 252 . מפקדים אלו, בעלי ניסיון ומומחיות רבה בסיור מבצעי וניידות בכלל ובפרט בעומק חזית האויב, ואשר היו מעורכים בזמנם עד מאוד במעגל היחידות המיוחדות בצה"ל. פיתחו את יחידת הניוד ומבצעו אותה בשנת 1996 תחת פיקודו של מפקד החטיבה, טל רוסו. בשנת 1997 התחדד ייעוד היחידה, וזו מילאה שני תפקידים: מרכז הכשרה לכוחות האוגדה (עוצבת האש) ויחידה מבצעית המורכבת מחיילים בסדיר ובמילואים.
פעילות מבצעית.
במהלך האינתיפאדה השנייה פעלה היחידה כפלגת ניוד של שייטת 13. במבצע חומת מגן הצטרפו לוחמי היחידה לפשיטות על בתי מבוקשים, סייעו בפעולות והשתתפו בקרבות באזור יהודה ושומרון. על חלקם בקרבות אלו קיבלה היחידה צל"ש יחידתי ממפקד פיקוד מרכז. בספטמבר 2007 זכתה היחידה בצל"ש יחידתי מהרמטכ"ל, רב־אלוף גבי אשכנזי, על פעילותה בפינוי נפגעים במהלך מלחמת לבנון השנייה, מחשש שייחטפו. ביניהם הייתה גופתה של הטכנאית המוטסת קרן טנדלר. במבצע עופרת יצוקה פעלה יחידת הניוד ביחד עם יחידה 669, שאף על פי שזו ידועה בפעולות חילוץ מהאוויר, ביצעו שתי היחידות הללו לראשונה שיתוף פעולה בחילוצים רכובים מהקרקע. לאחר שהחיבור בין שתי היחידות התברר כמוצלח, הורחבה הפעילות, כך שבמבצע צוק איתן הופעלו כבר עשרה צוותי ניוד, שנטלו חלק ב־125 מבצעים וטיפלו בכ־300 פצועים.
כיום הפלגה המבצעית של יחידת הניוד מבצעת מבצעים מיוחדים בשיתוף פעולה עם יחידות מיוחדות ושירות הביטחון הכללי, אשר פרטיהם אסורים בפרסום.
על אף העשייה המבצעית הרבה, בעקבות הצורך לשמור על חשאיותה של היחידה אזכוריה בכלי התקשורת מצומצמים ביותר.
קיומה וסיווגה של היחידה בצה"ל ובכלל.
עד שנת 2009 לא נמצא אף שום אזכור ליחידה בפקודות צה"ל ואף מסמך לא העיד על קיומה, היא פעלה כיחידה שקופה. מפקד עוצבת האש רוני נומה דאג לרישומה של היחידה באופן רשמי.
היחידה נמצאת במבנה ההיררכי תחת חטיבת המילואים עוצבת חצי האש, אך למעשה משמשת כיחידה סדירה ולא יחידת מילואים, ולכן היחידה כפופה באופן ישיר למפקד אוגדה 98.
גיוס ליחידה והסמכת הלוחם.
בראשיתה של היחידה, הגיעו אליה בעיקר לוחמים ממעגל היחידות המיוחדות, ובעיקר: סיירת מטכ"ל, יחידת שלדג, יחידת מגלן, יחידת אגוז, סיירת צנחנים, ושייטת 13. לוחמים כאלו, שהתמחו בנהיגה מבצעית ביחידות האם שלהם. לאחר מכן, עם מיסודה של היחידה, הלוחמים מגיעים לאחר מסלול לוחם במגלן, אגוז או סיירת צנחנים. המלש"בים המיועדים, עוברים גיבוש ליחידות מובחרות ומתגייסים ליחידת אגוז, מגלן או סיירת צנחנים. לאחר כחצי שנה יעברו הלוחמים מיון לאיתור נהגים מבצעיים, ואלה שיעמדו בתנאי הקבלה יעברו קורס נהיגה בסיסית במשך שמונה שבועות. בתום הקורס יחזרו הלוחמים אל צוותיהם המקוריים עד להשלמת מסלול הלוחם ביחידותיהם. בתום המסלול, המתאימים יבצעו מיון נוסף כדי להתקבל ליחידת הניוד, ואלה מתוכם שיעברו אותו יתקבלו לסדרת נהיגה מיוחדת במשך 15 שבועות ויחתמו על שירות קבע לשנה וחצי.
לוחמי היחידה משתמשים במספר נשקים, ביניהם M4A1 פלאט-טופ קומנדו ואקדחים.
חלק מהקצינים והלוחמים אשר גדלו ביחידה משרתים בתפקידים ביחידות מיוחדות אחרות בצבא ביניהן סיירת מטכ"ל, יחידת שלדג, שייטת 13, ימ"מ ויחידות מיוחדות במשרד הביטחון.
כדור בדולח
כדור בדולח הוא כדור עשוי בדולח או זכוכית, המשמש בתרבויות מסוימות, על פי אמונתן, ככלי לניבוי עתידות.
שימוש.
משתמשים המאמינים ביכולות מתקן זה, צופים בכדור הבדולח, או בגוף מים דומה (המכונה "בריכת ניבוי"), ומפרשים את ההשתקפויות או הדמויות המופיעים בכדור על מנת לחזות את העתיד. אחרים מאמינים כי צפייה ממושכת בכדור הבדולח מכניסה אותם לטראנס או מצב מעין היפנוטי המאפשר להם לחזות את העתיד (וזאת מבלי לראות דמויות או השתקפויות בכדור עצמו).
כמו כן קוסמים ואמני להטוטים משתמשים לעיתים בכדורי בדולח כחלק מהמופע שלהם.
אזכורים תרבותיים.
בסרט הקולנוע "המבוך" של ג'ים הנסון, מהווה כדור הבדולח אלמנט משמעותי בסרט, כאשר הדמויות נכנסות לתוך כדורי הבדולח, ומלך הגובלינים (המגולם על ידי דייוויד בואי) מלהטט בכדורי הבדולח.
בספר "הארי פוטר ומסדר עוף החול" כדור הבדולח מסמל את הנבואה המהווה בסיס לסדרת הספרים.
אוניברסיטת העיר ניו יורק
אוניברסיטת העיר ניו יורק (באנגלית: City University of New York, או בראשי תיבות, CUNY) היא רשת אוניברסיטאות ומכללות ציבוריות בעיר ניו יורק, והגדולה מסוגה בארצות הברית.
הרשת נוצרה בשנת 1961, כאשר מושל מדינת ניו יורק נלסון רוקפלר חתם על צו המקים את הרשת, שאז כללה את מרבית האוניברסיטאות בעיר ניו יורק.
בסך הכל נכללים ברשת 24 מוסדות חינוך, בעיקר מכללות (כגון הסיטי קולג', מכללת האנטר, ברוקלין קולג' ואחרות) וכן מרכז לתארים מתקדמים (Graduate Center) הממוקם במרכז מנהטן ובו לומדים אלפי סטודנטים לתואר שני ולדוקטורט.
התקציב הכולל של האוניברסיטאות ברשת עמד בשנת 2010 על 2.3 מיליארד דולר, ומספר תלמידיה הכולל 275,000 וכ-6,700 אנשי סגל אקדמי בכיר במשרה מלאה.
רוסלונד והלסטרום
רוסלונד והלסטרום הם זוג מחברי ספרי מתח שוודים, המורכב מהעיתונאי אנדרס רוסלנד, נולד בשנת 1961, וביורג הלסטרום (2017-1957), וכחן (משתתף בדיבייט) מפורסם בנושא מערכת הענישה השוודית. בעשר השנים האחרונות, רוסלנד עבד ככתב חדשות, תרבות ועורך חדשות עבור חדשות רפורט (Rapport News). הלסטרום הוא אסיר לשעבר ואחד מהמייסדים של KRIS, ארגון לוחם למניעת פשיעה.
הזוג עשה את הופעת הבכורה שלו עם נובלת הפשע "Odjuret" (תרגום לעברית: חיה רעה) ב-2004. נושא חוזר בספריהם היא השאלה מיהו הקורבן האמיתי ומי הפושע, כשפשע מבוצע.
דמויות חוזרות: המפקח הבכיר אוורט גרנס, הבלש סוון סונדקוויסט, הבלשית מריאנה הרמנסון - כולם ממשטרת הסיטי של סטוקהולם. לארס אגסטם, תובע, ממשרד התובע של סטוקהולם.
ספריהם תורגמו לשפות נורדיות אחרות, עברית (בהוצאת סלע ספרים), קרואטית, גרמנית, אנגלית, רוסית וטורקית.
בין ספריהם ניתן למנות את שלוש שניות (2012), שלוש דקות (2017), שלושה ימים (2020), תא שמונה, תא 21, שני חיילים והדואלוגיה תוצרת שוודיה.
מחזור (כימיה)
בטבלה המחזורית, כל שורה נקראת מחזור והיא כוללת את כל היסודות הכימיים בעלי אותו מספר של קליפות אלקטרונים, כאשר כל מחזור עוקב המצוין בטבלה מייצג פרוטון אחד נוסף שבגרעין האטומי שביסודות, ובהתאם, ירידה באיכות המתכתית שלהם. מנגד, הקבוצות בטבלה (טורים האנכיים) הם יסודות החולקים תכונות כימיות ופיזיולוגיות דומות.
היסוד השמאלי ביותר במחזור מכיל אלקטרון בודד בקליפה החיצונית שלו, ועם כל צעד ימינה מתווסף אלקטרון אחד (בקליפה החיצונית), עד התיבה הימנית ביותר בה מצוין יסוד שמכיל את מלוא האלקטרונים שהקליפה החיצונית נושאת (במצב רגיל).
נכון לשנת 2021, התגלו עד כה 118 יסודות המסודרים בשבעה מחזורים. היסוד הבא שיתגלה, יסוד 119, יפתח את מחזור שמיני בטבלה.
הטבלה המחזורית מציינת את היסודות בשורות עוקבות (מחזורים) בכדי להדגיש את המחזוריות שבתכונות האטומיות שלהם ככל שמתקדמים לאורך המחזור. שורה חדשה מתחילה כאשר התכונות הכימיות מתחילות לחזור על עצמן.
המחזור הראשון.